पिछली चौदह सीढ़ियाँ पार कर आज वक़्त आ गया है ग्यारहवीं पॉयदान के गीत से आपको रूबरू कराने का। इतना तो तय है कि अइया फिल्म का ये गीत आपमें से बहुतों के लिए अनसुना होगा। वैसे तो फिल्म अइया का नाम सुनते ही मन में ड्रीमम वेकपम के लटके झटके याद आ जाते हैं पर इस गीत की प्रकृति उस नग्मे से बिल्कुल जुदा है। फिल्म सत्यम शिवम सुंदरम का वो गीत याद है आपको ...शीतल, निर्मल, कोमल संगीत की देवी स्वर सजनी.....। बस इस गीत को मैं भी इन्हीं तीन विशेषणों से परिभाषित करना चाहूँगा यानि ये एक ऐसा गीत है जो आपके मन को शीतल, निर्मल और कोमल कर देता है। दिन भर की थकान के बाद जब कुछ पल आपके पास अपने लिए हों तो आँखें बंद कीजिए और इस गीत को सुनिए। देखिएगा आप कितने तरो ताज़ा महसूस करते हैं।